**Informatīvais ziņojums**

**"Par atļauju Tieslietu ministrijai un tās padotības iestādēm uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

1. **Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrija (turpmāk – TM) un tās padotības iestādes – Valsts tiesu ekspertīžu birojs, Valsts probācijas dienests un Latvijas Republikas Uzņēmumu reģistrs (turpmāk - Uzņēmumu reģistrs) – ir sagatavojušas četrus projektu pieteikumus ES tieši administrētajos ārvalstu finanšu instrumentos (turpmāk – finanšu instrumenti) – "Tiesiskums", "Tiesības, vienlīdzība un pilsonība", "Iekšējais drošības fonds" un Eiropas infrastruktūras savienošanas instrumenta izsludinātajos projektu konkursos. Viens pieteikums iesniegts kā vadošajam partnerim, bet trijos projektos iesaiste būs partnera statusā.

Informatīvā ziņojuma sagatavošanas brīdī ir zināms, ka divi no projektiem ir izvirzīti finansējuma piešķiršanai, viens projekta pieteikums atrodas vērtēšanas stadijā, savukārt viens projekts iekļauts rezerves sarakstā.

Kopējais indikatīvais attiecināmo izmaksu apjoms TM un tās padotības iestāžu projektos veido 225 126 EUR, no kuriem 169 397 EUR ir finanšu instrumentu finansējums un 55 729 EUR nacionālais līdzfinansējums. Papildus nacionālajam līdzfinansējumam nepieciešams nodrošināt finansējumu neattiecināmo izmaksu segšanai – indikatīvi 41 310 EUR apmērā. Par neattiecināmajām izmaksām, kas būtu sedzamas no nacionālā finansējuma, uzskatāmas pievienotās vērtības nodokļa izmaksas par projektu ietvaros saņemtajām precēm un pakalpojumiem, jo saskaņā ar ārvalstu finanšu instrumentu projektu konkursu nolikumu prasībām valsts iestādēm šīs izmaksas projektu ietvaros nav attiecināmas.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to projekta ieviesējiem, t.sk. projekta partneriem jāspēj finansēt projekta izdevumus ne tikai noteiktajā, uz projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem. Saskaņā ar programmu "Tiesiskums" un "Tiesības, vienlīdzība un pilsonība" nosacījumiem piešķirtais EK granta finansējums nepārsniedz 80%, bet komponentes "Iekšējais drošības fonds – Policija" gadījumā – 90% no kopējām projekta attiecināmajām izmaksām, līdz ar to vismaz 20%, bet komponentes "Iekšējais drošības fonds – Policija" gadījumā – 10%, no tām jālīdzfinansē projektu pieteikumu iesniedzējiem, t.sk. projektu partneriem, un tas darāms no līdzekļiem, kas vienlaikus nav ES budžeta līdzekļi. Savukārt Eiropas infrastruktūras savienošanas instrumentā granta finansējums nepārsniedz 75%.

Kopā no nacionālā finansējuma (Latvijas valsts budžeta) līdzekļiem visu projektu līdzfinansējuma, priekšfinansējuma un obligāti sedzamo neattiecināmo izmaksu segšanai būtu nepieciešams nodrošināt 173 688 EUR.

Pēc projektu noslēguma atskaišu apstiprināšanas, TM, saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā par katru no apstiprinātajiem un īstenotajiem projektiem.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM un tās padotības iestādēm uzņemties valsts budžeta ilgtermiņa saistības un īstenot projektus, kuri tiek finansēti no ārvalstu finanšu instrumentiem. TM nodrošinās, ka ministrijas un tās padotībā esošo iestāžu īstenoto projektu, kuriem finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

1. **Informācija par finanšu instrumentiem**

**2.1. Informācija par "Iekšējās drošības fonda" komponenti "Policija"**

"Iekšējās drošības fonda" ietvaros tiek atbalstīta projektu izstrāde šādās jomās: iekšējās drošības stratēģijas uzlabošana, sadarbība tiesībaizsardzības jomā un ES ārējo robežu pārvaldīšana. Fondam ir divas komponentes – Iekšējās drošības fonds – Robežas un vīzas un Iekšējās drošības fonds – Policija.

"Iekšējās drošības fonda" komponente "Policija" (turpmāk – IDF Policija) aizsākta 2014. gada 16. aprīlī ar Eiropas Parlamenta un Padomes 2014. gada 16. aprīļa Regulu (ES) Nr. 513/2014, ar ko kā daļu no Iekšējās drošības fonda izveido finansiālā atbalsta instrumentu policijas sadarbībai, noziedzības novēršanai un apkarošanai un krīžu pārvarēšanai un atceļ Padomes Lēmumu 2007/125/TI[[1]](#footnote-1), ar kuru izveidoja finanšu instrumentu, lai finansiāli atbalstītu policijas sadarbību, noziegumu novēršanu un cīņu ar noziegumiem un krīžu menedžmentu.

IDF Policija mērķis ir sekmēt drošību ES, un tās specifiskie mērķi ir:

1. **Cīņa ar organizētu un nopietnu noziedzību** valstu starpā, tai skaitā terorismu, kā arī koordinācijas un sadarbības stiprināšana starp tiesībsargājošajām institūcijām un citām ES valstu nacionālajām autoritātēm, tai skaitā Interpolu u.c. institūcijām, kā arī ar institūcijām ārpus ES.
2. **Risku un krīžu menedžments:** ES dalībvalstu un ES kapacitātes uzlabošana, lai efektīvi pārvaldītu drošības riskus un krīzes un sagatavotos cilvēku un infrastruktūras aizsargāšanai no teroristu uzbrukumiem un citiem drošības incidentiem.

IDF Policija ietvaros tiek atbalstītas plaša spektra iniciatīvas, piemēram, informācijas tehnoloģiju (turpmāk – IT) sistēmu izveide un vadīšana, darba aprīkojuma iegāde, apmācību shēmu izveide un attīstība un administratīvā un operatīvā sadarbība un koordinēšana. IDF Policija ietvaros atbalstāmās darbības:

1. aktivitātes, kas sekmē policijas sadarbību un sadarbību starp tiesībsargājošajām iestādēm, tai skaitā ar ES institūcijām un ES institūciju starpā, īpaši *Europol* un *Eurojust*, apvienotas izmeklēšanas komandas un visas citas starpvalstu sadarbības formas, pieeju un informācijas apmaiņu un savstarpēji savietojamas tehnoloģijas;
2. projekti, kas veicina sadarbības tīklu izveidi, publiskās-privātās partnerības, abpusēju pārliecību, sapratni un mācīšanos, prasmju noteikšanu, apmaiņu un izplatīšanu, zināšanas un labo praksi, informācijas apmaiņu, kopīgu izpratni par situāciju un tās paredzēšanu, kontinuitātes plānošanu un spēju sadarboties;
3. analītiskas, novērošanas un attīstošas aktivitātes, tai skaitā mācības, kā arī draudu, riska un ietekmes novērtējums;
4. izpratnes veicināšana, izplatīšana un komunikācija;
5. IT sistēmu uzturēšana, apgūšana;
6. institūciju personāla un ekspertu apmācība, izglītošana un pieredzes apmaiņa;
7. pasākumi jaunas metodoloģijas vai tehnoloģiju attīstībai, testēšanai u.c., ieskaitot pilotprojektus un pētījumu drošības jomā turpinājumu.

Var tikt finansētas arī šādas aktivitātes saistībā ar trešajām valstīm:

1. aktivitātes, kas sekmē policijas sadarbību un sadarbību starp tiesībsargājošajām iestādēm, tai skaitā apvienotas izmeklēšanas komandas un visas citas starpvalstu sadarbības formas, pieeju un informācijas apmaiņu un savstarpēji savietojamas tehnoloģijas;
2. projekti, kas veicina sadarbības tīklu izveidi, abpusēju pārliecību, sapratni un mācīšanos, prasmju noteikšanu, apmaiņu un izplatīšanu, zināšanas un labo praksi, informācijas apmaiņu, kopīgu izpratni par situāciju un tās paredzēšanu, kontinuitātes plānošanu un spēju sadarboties;
3. institūciju personāla un ekspertu apmācība, izglītošana un pieredzes apmaiņa.

EK IDF Policija ietvaros 2014.–2020. gada plānošanas periodā plāno piešķirt finansējumu 1 miljarda EUR apmērā, no kā 662 miljoni paredzēti ES valstu nacionālajām programmām, bet 342 miljoni – ES aktivitātēm, ārkārtas un tehniskajai palīdzībai pēc EK iniciatīvām. IDF Policija piedalās visas ES dalībvalstis, izņemot Apvienoto Karalisti un Dāniju. IDF Policija 2015. gada darba programmā noteiktā EK finansējuma likme ir no 90% līdz 95%.[[2]](#footnote-2)

**2.2. Informācija par EK finanšu programmu "Tiesiskums" 2014.–2020. gadam**[[3]](#footnote-3)

EK Tieslietu ģenerāldirektorāta finanšu programma "Tiesiskums" 2014.–2020. gadam (turpmāk – programma "Tiesiskums") izveidota 2013. gada 17. decembrī ar Eiropas Parlamenta un Padomes 2013. gada 17. decembra Regulu (ES) Nr. 1382/2013, ar ko izveido programmu "Tiesiskums" laikposmam no 2014. gada līdz 2020. gadam (turpmāk – Regula Nr. 1382/2013). Programma "Tiesiskums" ir turpinājums EK 2007.–2013. gada plānošanas perioda programmām "Civiltiesības", "Krimināltiesības" un "Narkomānijas novēršana un informēšana par narkomāniju". Programmas "Tiesiskums" mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas "Tiesiskums" ietvaros tiek atbalstīta projektu izstrāde šādās jomās:

1. tiesiskā sadarbība civillietās, tai skaitā jautājumos, kas skar ģimenes tiesības, mantošanas tiesības, komerctiesības, maksātnespēju utt.;
2. tiesiskā sadarbība krimināllietās;
3. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;
4. tiesu pieejamības veicināšana un noziegumos cietušo un par noziegumu izdarīšanā apsūdzēto personu tiesību aizstāvēšana tiesas procesa gaitā;
5. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas "Tiesiskums" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas "Tiesiskums" ietvaros 2014.–2020. gada plānošanas periodā plāno piešķirt finansējumu 378 miljonu EUR apmērā, un programmā piedalās visas ES dalībvalstis, izņemot Lielbritāniju un Dāniju. Saskaņā ar Regulas Nr. 1382/2013 8. panta trešo daļu ikgadējās apropriācijas Eiropas Parlaments un Padome apstiprina ar Padomes 2013. gada 2. decembra Regulu (ES, *Euratom*) Nr. 1311/2013, ar ko nosaka daudzgadu finanšu shēmu 2014.–2020. gadam, izveidotās daudzgadu finanšu shēmas limitos. Programmas "Tiesiskums" 2015. gada darba programmā[[4]](#footnote-4) noteiktā maksimālā EK finansējuma likme ir 80%.

**2.3. Informācija par EK finanšu programmu "Tiesības, vienlīdzība un pilsonība" 2014–2020. gadam**[[5]](#footnote-5)

EK Tieslietu ģenerāldirektorāta finanšu programma "Tiesības, vienlīdzība un pilsonība" 2014.–2020. gadam (turpmāk – programma "Tiesības, vienlīdzība un pilsonība") izveidota 2013. gada 17. decembrī ar Eiropas Parlamenta un Padomes 2013. gada 17. decembra Regulu (ES) Nr. 1381/2013, ar ko izveido programmu "Tiesiskums" laikposmam no 2014. gada līdz 2020. gadam (turpmāk – Regula Nr. 1381/2013). Programma "Tiesības, vienlīdzība un pilsonība" ir turpinājums EK 2007.–2013. gada plānošanas perioda programmām "Pamattiesības un pilsonība", "Dafne III" un "Progress" (diskriminācijas novēršana un dzimumu līdztiesība). Programmas "Tiesības, vienlīdzība un pilsonība" mērķis ir nodrošināt tādas vienotas ES telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas ES pamatlīgumos un starptautiskajās konvencijās, kurām ES ir pievienojusies.

Programmas "Tiesības, vienlīdzība un pilsonība" ietvaros tiek atbalstīta projektu izstrāde šādās jomās:

1. visu vardarbības formu pret bērniem, jauniešiem, sievietēm un citām mazāk aizsargātām sabiedrības grupām novēršana un apkarošana, kā arī bērnu tiesību un personu ar invaliditāti tiesību aizsardzība;
2. ES pilsoņu tiesību popularizēšana, aicinājums tās pielietot, tajā skaitā patērētāju tiesību aizsardzības jomā;
3. diskriminācijas, ar kuru personas saskaras sava dzimuma, vecuma, rases, reliģiskās pārliecības, invaliditātes vai dzimumorientācijas dēļ, novēršana;
4. personu datu aizsardzības nodrošināšana.

Programmas "Tiesības, vienlīdzība un pilsonība" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas "Tiesības, vienlīdzība un pilsonība" ietvaros plāno piešķirt finansējumu 439 miljonu EUR apmērā un tajā piedalās visas ES dalībvalstis. Saskaņā ar Regulas Nr. 1381/2013 7. panta trešo daļu ikgadējās apropriācijas Eiropas Parlaments un Padome apstiprina ar Padomes 2013. gada 2. decembra Regulu (ES, *Euratom*) Nr. 1311/2013, ar ko nosaka daudzgadu finanšu shēmu 2014.–2020. gadam, izveidotās daudzgadu finanšu shēmas limitos. Programmas "Tiesības, vienlīdzība un pilsonība" 2015. gada darba programmā[[6]](#footnote-6) noteiktās EK finansējuma likmes ir 50% un 80%.

**2.4**. **Informācija par Eiropas infrastruktūras savienošanas instrumentu (*Connecting Europe Facility, CEF*)**

Eiropas infrastruktūras savienošanas instruments (*Connecting Europe Facility, CEF*) izveidots 2013. gada 11. decembrī ar Eiropas Parlamenta un Padomes 2013. gada 11. decembra Regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[7]](#footnote-7). Šī regula nosaka metodes, procedūras un nosacījumus ES finansiālā atbalsta saņemšanai transporta, telekomunikāciju un enerģētikas jomās. 2016. gada atbalstāmās prioritātes telekomunikāciju jomā ir noteiktas 2016. gada darba programmā.[[8]](#footnote-8) Savukārt Eiropas Inovācijas un tīklu izpildaģentūra (INEA - *Innovation and Networks Executive Agency*) īsteno vairākas praktiskas darbības saistībā ar šī instrumenta īstenošanu, piemēram, pārrauga atsevišķus projektu īstenošanas posmus un pieņem budžeta izpildes instrumentus.

Eiropas infrastruktūras savienošanas instruments (turpmāk – EISI) sniedz iespēju sagatavot un īstenot kopīgu interešu projektus saskaņā ar Eiropas komunikāciju tīklu politiku transporta, telekomunikāciju un enerģētikas nozarē. EISI jo īpaši atbalsta tādu kopīgu interešu projektu īstenošanu, kuru mērķis ir jaunu infrastruktūru un pakalpojumu attīstīšana un būve vai esošo infrastruktūru un pakalpojumu modernizēšana transporta, telekomunikāciju un enerģētikas nozarēs. Prioritāte tiek piešķirta trūkstošajiem posmiem transporta nozarē. EISI sniedz arī ieguldījumu, lai atbalstītu projektus, kuri nodrošina Eiropas pievienoto vērtību un sniedz lielas priekšrocības sabiedrībai, bet kuri nesaņem adekvātu finansējumu tirgū.

**EISI telekomunikāciju jomā** ir galvenais ES instruments, lai veicinātu pārrobežu sadarbību starp valsts pārvaldes iestādēm, uzņēmumiem un iedzīvotājiem, izvietojot elektronisko (ciparu) pakalpojumu infrastruktūras (DSIs) un platjoslas tīklus. Atbalstītie projekti sekmēs Eiropas ekosistēmas izveidi ar savietojamiem un savstarpēji saistītiem  elektroniskajiem (vai ciparu) pakalpojumiem, kas stiprinās vienotu elektronisko pakalpojumu tirgu.

Laikaposmā no 2014. līdz 2020. gadam telekomunikāciju nozarei paredzēti 1,04 miljardi EUR.

Telekomunikāciju nozarē ES finansiālā palīdzība nepārsniedz:

* 1. attiecībā uz darbībām vispārējo pakalpojumu jomā – 75% no atbilstīgajām izmaksām;
  2. attiecībā uz horizontālām darbībām, tostarp infrastruktūras kartēšanai, mērķsadarbībai un tehniskajai palīdzībai – 75% no atbilstīgajām izmaksām;

Pamatpakalpojumu platformas parasti finansē, izmantojot iepirkumu. Izņēmuma gadījumos tās var finansēt ar dotāciju, kas sedz līdz 100% no atbilstīgajām izmaksām, neskarot līdzfinansējuma principu.

**3. Informācija par finanšu instrumentu projektiem**

**3.1. "Tiesu ekspertu mācības par mobilo ierīču izpēti, izmantojot specializētu tiesu ekspertīžu aprīkojumu" (*Training on examination of mobile devices by using special forensic equipment*).**

Projekts iesniegts IDF Policija 2015. gada darba programmas atklātā projektu konkursa Nr. HOME/2015/ISFP/AG/LETX tiesībaizsardzības apmācībai(*Law Enforcement Training*)[[9]](#footnote-9) ietvaros. Šobrīd projekts nav apstiprināts, bet ir kā otrais rezerves sarakstā. Projektu būs iespējams īstenot, ja EK piešķirs finansējumu.

Projekta iesniedzējs (vadošais partneris) ir Lietuvas Tiesu ekspertīžu centrs. Projekta partneri ir Valsts tiesu ekspertīžu birojs (Latvija) (turpmāk – VTEB), Valsts policija (Latvija), Igaunijas Tiesu ekspertīžu institūts, Lietuvas Policijas Tiesu ekspertīžu centrs, Igaunijas Policijas un Robežsardzes pārvalde.

Projektu plānots īstenot 12 mēnešus, periodā no 2016. gada decembra līdz 2017. gada decembrim.

Kopējais projekta budžets ir 194 414,00 EUR. VTEB nodrošina līdzfinansējumu 1 500,00 EUR apmērā projekta attiecināmo izmaksu segšanai, savukārt Lietuvas Tiesu ekspertīžu centrs nodrošina atlikušos 18 000,00 EUR - līdzfinansējumu projekta attiecināmo izmaksu segšanai.

Projekta **mērķis** ir Baltijas valstu IT tiesu ekspertu mācības mobilo IT (telefonu, GPS iekārtu, klēpjdatoru, planšetu u.c.) izpētē, izmantojot jaunāko tiesu ekspertīžu aprīkojumu un piesaistot nozares labākos speciālistus.

Projektā plānots organizēt četrus mācību seminārus, kuri notiks Rīgā. Katrs seminārs notiks piecas dienas. Semināros piedalīsies visi četri VTEB IT jomas tiesu eksperti, un tos vadīs nozares profesionāļi.

Projekts ir nozīmīgs, jo IT tiesu ekspertīžu kapacitātes paaugstināšana ir aktuāls jautājums visām tām Baltijas valstu tiesu ekspertīžu iestādēm, kurās veic IT ekspertīzes, t.sk. VTEB. Projekta ietvaros tiks sasniegti šādi rezultāti: veikta zināšanu un pieredzes apmaiņa IT tiesu ekspertīžu jomā starp Baltijas valstīm un iesaistīto tiesu ekspertīžu iestādēm, stiprināta kapacitāte cīņai ar kibernoziegumiem un kibernoziegumu novēršanai ES, paaugstināta tiesu ekspertu kompetence mobilo iekārtu izpētes aprīkojuma efektīvā un kvalitatīvā pielietojumā, saīsināts tiesu ekspertīžu (tiesu eksperta atzinuma sagatavošanas) termiņš.

Eksperti no VTEB ne tikai iegūs nozīmīgas zināšanas un praktisku pieredzi darbā ar mobilo ierīču datu ekstrakcijas ierīci *UFED*, rentgenstaru ierīcēm, *MobilEdit* un *Internet Evidence Finder* programmatūru, mobilo telefonu izpētes ierīcēm un citiem IT ekspertīžu instrumentiem, bet arī par mācību apmeklējumu saņems ar sertifikātu apliecinātus punktus, kas nepieciešami tiesu ekspertu atkārtotai sertifikācijai, kas ir vajadzīga, lai tiesu eksperts saglabātu tiesības veikt ekspertīzes Tiesu ekspertu likumā noteiktajā kārtībā.

Ņemot vērā nepieciešamību piesaistīt augsti kvalificētus lektorus, kā arī vajadzību apgūt jaunāko tehnoloģisko aprīkojumu, bez EK finansējuma piesaistes šādu mācību nodrošināšana praktiski nebūtu iespējama.

**VTEB ieguvums** – projekts sniegs iespēju nodrošināt IT tiesu ekspertu apmācību par mobilo ierīču izpēti, būtiski stiprinot VTEB kapacitāti IT ekspertīžu jomā un ievērojami ietaupot budžeta līdzekļus IT ekspertu apmācībai, kas parasti ir ļoti dārga un šādā kvalitātē pieejama tikai vadošajās Eiropas tiesu ekspertīžu laboratorijās (piem., Nīderlandē, Vācijā). Par mācību apmeklējumu saņemtie punkti būs svarīgi IT tiesu ekspertu atkārtotai sertifikācijai, kas ir vajadzīga, lai tiesu eksperts saglabātu tiesības veikt ekspertīzes Tiesu ekspertu likumā noteiktajā kārtībā. Projekta ietvaros tiks paaugstinātas zināšanas un notiks pieredzes apmaiņa IT tiesu ekspertīžu jomā starp Baltijas valstīm un iesaistīto tiesu ekspertīžu iestādēm, tiks stiprināta kapacitāte cīņai ar kibernoziegumiem un kibernoziegumu novēršanai ES, tiks paaugstināta tiesu ekspertu kompetence mobilo iekārtu izpētes aprīkojuma efektīvā un kvalitatīvā pielietojumā, kā arī saīsināts tiesu ekspertīžu (tiesu eksperta atzinuma sagatavošanas) termiņš.

Kā jau tika minēts iepriekš, projekta ietvaros Rīgā tiks organizēti četri semināri. Viena semināra kopīgās izmaksas, kurās ietilpst telpu noma un atlīdzība lektoriem, ir 18 350,00 EUR. Tā kā katru semināru apmeklēs 22 dalībnieki, t.sk. četri dalībnieki no VTEB, tad viena dalībnieka izmaksas semināram ir 834,09 EUR. Savukārt kopējās izmaksas četriem VTEB dalībniekiem visu četru semināru apmeklēšanai ir 13 345,44 EUR. No minētā secinām, ka projekta ietvaros VTEB ieguldot kā līdzfinansējumu tikai 1 500,00 EUR varēs piedalīties visās projekta aktivitātēs, savukārt pretī saņems pakalpojumu 13 345,44 EUR apmērā. Līdz ar to VTEB dalība projektā ir gan finansiāli izdevīga, gan saturiski noderīga iestādes darbinieku kapacitātes stiprināšanai.

Ņemot vērā iepriekš minēto, VTEB jānodrošina nacionālais līdzfinansējums 1 500,00 EUR, par ko 100% apmērā tiks segta telpu īre diviem no četriem Rīgas semināriem. Projektā VTEB nav paredzēti citi izdevumi. Papildus VTEB ir jānodrošina finansējums neattiecināmo izmaksu (pievienotais vērtības nodoklis) segšanai 315,00 EUR apmērā, līdz ar to kopējie VTEB nepieciešamie valsts budžeta līdzekļi ir 1 815,00 EUR. Tā kā VTEB projektā varēs piedalīties visās ­­aktivitātēs – arī tajās, kurās nenodrošina līdzfinansējumu ­­–, VTEB netiks pārskaitīts EK līdzfinansējums.

|  |  |
| --- | --- |
|  | **Kopējais nepieciešamais finansējums, EUR** |
| **EK finansējums** |  |
| **Nacionālais līdzfinansējums (nacionālais finansējums)** | 1 500 |
| **Priekšfinansējums (nacionālais finansējums)** |  |
| **Finansējums neattiecināmo izdevumu segšanai (nacionālais finansējums)** | 315 |
| **KOPĀ** | **1 815** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2016** | **2017** | **2018** | **KOPĀ** |
| **Avansa/noslēguma maksājums** |  |  |  |  |
| **Attiecināmie izdevumi (EK līdzfinansējums)** |  |  |  |  |
| **Attiecināmie izdevumi (Nacionālais līdzfinansējums)** |  | 1 500 |  | 1 500 |
| **Attiecināmie izdevumi – priekšfinansējums (Nacionālais finansējums)** |  |  |  |  |
| **Neattiecināmie izdevumi (Nacionālais finansējums)** |  | 315 |  | 315 |

**3.2. Eiropas seminārs "Sadarbība starp ES dalībvalstīm, lai risinātu civillietas par bērnu prettiesisku aizvešanu vai aizturēšanu" (*European Seminar "Cooperation between the EU Member States for the purposes of solving the civil cases regarding the wrongful removal or retention of a child"*)**

Projekts iesniegts programmas "Tiesiskums" atklātā projektu konkursa Nr. JUST/2015/JTRA/AG/EJTR "*Atbalsts Eiropas tiesiskuma apmācībām*" (*Support European judicial training*)[[10]](#footnote-10) prioritātē "Civiltiesības"*.*

Projekta iesniedzējs (vadošais partneris) ir Rumānijas Tieslietu ministrija. TM projektā piedalās kā partneris. Kā partneri projektā vēl piedalās Vācijas starptautiskais juridiskās palīdzības fonds *(German Foundation for international legal cooperation)*, Horvātijas Tieslietu akadēmija, Ungārijas Tieslietu ministrija.

Projekts ir apstiprināts. Līgums par projekta īstenošanu tika noslēgts 2016. gada 15. jūlijā.

Projektu plānots īstenot 24 mēnešus, periodā no 2016. gada 1. oktobra līdz 2018. gada septembrim.

Projekta **mērķis** ir uzlabot ES dalībvalstu tiesību ekspertu zināšanas par ģimenes tiesībām attiecībā uz efektīvu un saskaņotu Padomes 2003. gada 27. novembra Regulu (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr. 1347/2000 atcelšanu (turpmāk – Regula Nr. 2201/2003), it īpaši attiecībā uz bērnu prettiesisku aizvešanu vai aizturēšanu, izmantojot sadarbības tīklus, lai apmainītos ar labo praksi, kas veicinātu savstarpēju uzticību un izpratni.

Projekts atbilst prioritātei "Civiltiesības", precīzāk – īstenošanas iestāžu apmācība par piemērojamiem instrumentiem tiesiskās sadarbības jomā, jo īpaši Regulai Nr. 2201/2003.

Pēdējo gadu laikā ir identificētas vairākas problēmas saistībā ar Regulas Nr. 2201/2003 piemērošanu – trūkst vienotas likumdošanas un standartu, kas ļauj noteikt piekritīgo tiesu laulību lietās un lietās par vecāku atbildību, kā arī trūkst vienotu minimālo standartu, lai uzklausītu bērna viedokli. Tāpat arī netiek ievērots sešu nedēļu termiņš, kura laikā tiesām jāpieņem lēmums par bērnu atgriešanu. Saskaņā ar 2008. gada statistiku tikai 16% ES tiesnešu ievēroja šo sešu nedēļu termiņu. Regulas Nr. 2201/2003 ieviešanā ES dalībvalstis bieži piemēro nacionālos tiesību aktus ģimenes tiesību jomā. Dažādu ES dalībvalstu vidū ir atšķirīgs zināšanu līmenis par ES tiesību aktiem, kā arī pieaug šķirto ģimeņu skaits, kas rada jautājumus par vecāku atbildību. Ņemot vērā šos aspektus, ir nepieciešama vienota pieeja, lai uzlabotu to ES dalībvalstu tiesību ekspertu zināšanas, kuri iesaistīti visos pārrobežu bērnu nolaupīšanas gadījumos. Šādas apmācības ir minētas ES izdotajā "Praktiskajā rokasgrāmatā Regulas Nr. 2201/2003 piemērošanai" *(Practice guide for the application of the Regulation No 2201/2003).*

Projekta ietvaros Rumānijas Tieslietu ministrija un tās partneri piedalīsies apmācībās par ES ģimenes tiesībām, organizējot semināru "Sadarbība starp ES dalībvalstīm, lai risinātu civillietas par bērnu prettiesisku aizvešanu vai aizturēšanu" apmēram 150 cilvēkiem no visām ES dalībvalstīm. Semināra laikā tiks apmācīti juristi, tiesneši, centrālo iestāžu pārstāvji, tiesu izpildītāji un mediatori, kuri dalīsies zināšanās un labajā praksē attiecībā uz Regulas Nr. 2201/2003 piemērošanu par bērnu nolaupīšanu, vecāku atbildības jautājumiem, spriedumu stāšanos spēkā par bērna atdošanu. Projekta ietvaros tiks izstrādāta rokasgrāmata, kas tiks izplatīta semināra dalībniekiem un citiem tiesību jomas ekspertiem ES. Tāpat rokasgrāmata būs pieejama Eiropas Tiesiskās sadarbības tīkla civillietās un komerclietās vietnē *(European Judicial Network)*, Eiropas E-tiesiskuma portālā *(the European e-Justice portal)*, dalībvalstu nacionālajās tiešsaistes platformās un partneru mājaslapās.

Apmācībās tiks aplūkoti šādi jautājumi:

1. nacionālo tiesu jurisdikcija jautājumos par vecāku atbildību un starptautisko bērnu nolaupīšanu;
2. bērniem piemērotākais risinājums un bērnu uzklausīšana;
3. ģimenes konfliktu mediācija vecāku atbildības jautājumos;
4. spriedumu par bērnu atgriešanu stāšanās spēkā;
5. bērnu likumīga pārcelšanās uz dzīvi citā dalībvalstī, kā arī līdzekļi, lai nodrošinātu saskarsmes tiesības ar bērnu, kurš dzīvo citā dalībvalstī (Regulas Nr. 2201/2003 9. un 41. pants)
6. centrālo iestāžu loma bērnu prettiesiskās aizvešanas vai aizturēšanas jautājumu risināšanā.

Projekta plenārsesijās tiks aplūkoti teorētiskie aspekti, bet sešās diskusijās – praktiskā daļa, tādējādi sniedzot iespēju apmainīties ar viedokļiem un mācīties vienam no otra.

Projekts ir inovatīvs, jo tajā pirmo reizi kopīgi sadarbosies Rumānijas eksperti un praktiķi ar kolēģiem no Horvātijas, Latvijas un Vācijas, vienlaikus veidojot ilgtermiņa sadarbību ar Vācijas Starptautisko Juridiskās palīdzības fondu un Ungārijas Tieslietu ministriju.

Latvijas pārstāvji piedalīsies projekta organizatoriskajās sanāksmēs Rumānijā, kas plānotas 2017. un 2018. gadā, kā arī seminārā "Sadarbība starp ES dalībvalstīm, lai risinātu civillietas par bērnu prettiesisku aizvešanu vai aizturēšanu", kas plānots Rumānijā 2017. gadā.

Projekta rezultātā tiks uzlabotas ES dalībvalstu juristu, tiesnešu, centrālo iestāžu pārstāvju, tiesu izpildītāju un mediatoru zināšanas par ģimenes tiesībām attiecībā uz efektīvu un saskaņotu Regulas Nr. 2201/2003 piemērošanu, it īpaši attiecībā uz bērnu prettiesisku aizvešanu vai aizturēšanu, kā arī veicināta atbilstoša Regulas Nr. 2201/2003 piemērošana dalībvalstīs. Izstrādātajā rokasgrāmatā tiks apkopoti seminārā aplūkotie jautājumi, tajā skaitā diskusijas, praktiski gadījumi un sasaiste ar tiesību aktiem, tādēļ tā būs ļoti noderīga juridiskās sistēmas darbiniekiem visā ES.

Regulas Nr. 2201/2003 centrālā iestāde ir TM, kura nodrošina sadarbības procesus Regulas Nr. 2201/2003 jomas jautājumos, tostarp – vecāku atbildības un starptautiskās bērnu nolaupīšanas jautājumos. Apmācības projekta ietvaros, kā arī gala rezultātā izdotā rokasgrāmata gan ministrijas, gan citiem tiesību ekspertiem Latvijā, it īpaši tiesnešiem, ļaus plašāk iepazīties ar Regulas Nr. 2201/2003 piemērošanas īpatnībām citās valstīs, vienlaikus identificējot harmonizētu pieeju dažādu Regulas Nr. 2201/2003 jomas problēmjautājumu risināšanā. Tiks uzlabota abpusēja izpratne un uzticība dažādu ES dalībvalstu tiesību ekspertu starpā, daloties pieredzē par ikdienas darbu saistībā ar Regulas Nr. 2201/2003 piemērošanu, kā arī meklēti visefektīvākie risinājumi. Dalībai seminārā tiks uzaicināti pārstāvji no visām ES dalībvalstīm. Nodibinātie kontakti semināra dalībnieku starpā palīdzēs ātrāk un efektīvāk risināt pārrobežu sadarbības lietas. Darba grupās un seminārā tiks risinātas visā ES aktuālas problēmas saistībā ar Regulas Nr. 2201/2003 piemērošanu.

Rokasgrāmata, izmantojot nacionālos institūtus, profesionālās organizācijas, nacionālo tiesiskuma tīklu civillietās u.c. tiks izplatīta projekta partneru valstīs tā, lai sasniegtu personas, kuras darbojas ģimenes tiesību jomā. Rokasgrāmata tiks nosūtīta Hāgas Starptautisko privāttiesību konferencei *(Hague Conference on Private International)*, publicēta Eiropas Tiesiskās sadarbības tīkla civillietās un komerclietās vietnē *(European Judicial Network)*, Eiropas E-tiesiskuma portālā *(the European e-Justice portal)*, dalībvalstu nacionālajās tiešsaistes platformās un partneru mājaslapās, tādējādi nodrošinot projekta rezultātu izplatīšanu.

Projekta plānotās attiecināmās izmaksas ir 207 548 EUR – programmas "Tiesiskums" finansējums 80% apmērā jeb 166 038 EUR, savukārt 20% jeb 41 510 EUR ir projekta iesniedzēja un partneru līdzfinansējums.

TM kā projekta partnera kopējie plānotie attiecināmie izdevumi ir 11 944 EUR – programmas "Tiesiskums" finansējums 80% apmērā jeb 9 555 EUR, savukārt nacionālais līdzfinansējums 20% apmērā jeb 2 389 EUR. Saskaņā ar konkursa nosacījumiem avansa maksājums būs 80% apmērā no programmas "Tiesiskums" finansējuma daļas jeb 7 644 EUR, savukārt noslēguma maksājums 20% apmērā no programmas "Tiesiskums" finansējuma daļas jeb 1 911 EUR. Papildus projektā ir plānoti neattiecināmie izdevumi pievienotās vērtības nodokļa segšanai 166 EUR apmērā. Līdz ar to kopējais nepieciešamais valsts budžeta finansējuma apmērs (ieskaitot līdzfinansējumu, priekšfinansējumu un finansējumu neattiecināmo izdevumu (pievienotās vērtības nodokļa) segšanai) projekta izdevumu segšanai ir 4 466 EUR.

|  |  |
| --- | --- |
|  | **Kopējais nepieciešamais finansējums, EUR** |
| **EK finansējums** | **9 555** |
| **Nacionālais līdzfinansējums (nacionālais finansējums)** | **2 389** |
| **Priekšfinansējums (nacionālais finansējums)** | **1 911** |
| **Finansējums neattiecināmo izdevumu segšanai (nacionālais finansējums)** | **166** |
| **KOPĀ** | **14 021** |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2017** | **2018** | **2019** | **KOPĀ** |
| **Avansa/noslēguma maksājums** | 7 644 | 0 | 1 911 | **9 555** |
| **Attiecināmie izdevumi (EK līdzfinansējums)** | 7 644 | 0 | 0 | **7 644** |
| **Attiecināmie izdevumi (nacionālais līdzfinansējums)** | 1 973 | 416 | 0 | **2 389** |
| **Attiecināmie izdevumi – priekšfinansējums (nacionālais finansējums)** | 248 | 1 663 | 0 | **1 911** |
| **Neattiecināmie izdevumi (nacionālais finansējums)** | 83 | 83 | 0 | **166** |

**3.3. Taisnīguma atjaunošanas prakses darbā ar cietušajiem bērniem ieviešana (*Implementing Restorative Justice with Child Victims)***

Projekts iesniegts programmas "Tiesības, vienlīdzība un pilsonība" atklātajā projektu konkursā Nr. JUST/2015/SPOB/AG/VICT "*Atbalsts vardarbības un noziedzības upuriem*" *(Support victims of violence and crime)*[[11]](#footnote-11), nodrošinot prioritātes "*veicināt aizsardzību un atbalstu vardarbības upuriem vai potenciālajiem upuriem, kas ir bērni un jaunieši*"sasniegšanu. Projekts ir apstiprināts – 2016. gada 19. augustā EK publicēja informāciju par konkursa uzvarētājiem.

Projekta iesniedzējs (vadošais partneris) ir Starptautiskā nepilngadīgo justīcijas observatorija *(International Juvenile Justice Observatory, Belgium)*. Valsts probācijas dienests projektā piedalās kā partneris.

Partneri:

1. Eiropas forums taisnīguma atjaunošanai *(European Forum for Restorative Justice)*;
2. Valsts veselības un labklājības institūts, Somija *(National Institute for Health and Welfare, Finland)*;
3. Jauniešu justīcijas aģentūra, Apvienotā Karaliste, Ziemeļīrija *(Youth Justice Agency,* *Northern Ireland*);
4. Leuvenes Katoļu universitāte, Beļģija *(Leuven Catholic University, Belgium)*;
5. Ulsteres Universitāte, Apvienotā Karaliste, Ziemeļīrija *(Ulster University, Northern* *Ireland)*;
6. Valsts probācijas dienests, Latvija;
7. Sabiedriskās politikas centrs "Providus", Latvija;
8. Francijas Tieslietu ministrija *(French Ministry of Justice)*;
9. Francijas Taisnīguma atjaunošanas institūts *(Institut Français de Justice Restaurative, France)*;
10. Sabiedrisko aktivitāšu un prakses institūts, Bulgārija *(Social Activities and Practice Institute, Bulgaria)*.

Projektu plānots īstenot 24 mēnešus, periodā no 2016. gada decembra līdz 2018. gada decembrim.

Projekta **mērķis**: taisnīguma atjaunošanas labāko prakšu ieviešana darbā ar nepilngadīgajiem ES dalībvalstīs saskaņā ar noziegumos cietušo jauniešu vajadzībām un piemērotākā veidā.

Plānotie projekta rezultāti:

1. apmācīti profesionāļi 3 izvēlētajās ES dalībvalstīs (Latvija, Francija, Bulgārija) taisnīgumu atjaunojošo prakšu pielietošanā darbā ar cietušajiem bērniem;
2. izveidots vienots skatījums par taisnīguma atjaunošanas procesu kā reakciju uz noziegumiem, kas veikti pret jauniešiem 28 ES dalībvalstīs, neatkarīgi no nozieguma smagumu vai cietušo vai likumpārkāpēju vecuma;
3. aizsargātas un apmierinātas noziegumos cietušo jauniešu vajadzības, piemērojot taisnīguma atjaunošanas procesus.
4. līdzdarbošanās Eiropas Parlamenta un Padomes 2012. gada 25. oktobra Direktīvas 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI (turpmāk – Direktīva Nr.2012/29/ES), ieviešanas procesos;
5. piedalīšanās gaidāmās direktīvas par procesuālajām garantijām bērniem, kas ir aizdomās turētie vai apsūdzētie kriminālprocesā, ieviešanas procesā.

Projekta aktivitāšu pamatā ir Direktīvā 2012/29/ES noteiktais.

Galvenās projekta aktivitātes:

1. Pieredzes apmaiņas vizītes uz 3 valstīm (Apvienotā Karaliste (Ziemeļīrija), Somija un Beļģija), lai iepazītos ar taisnīgumu atjaunojošajām praksēm (*Restorative Justice practices*) darbā ar noziegumos cietušajiem.
2. Saskarsmes treniņš profesionāļiem, kuri strādā ar cietušajiem.
3. *Online* mācību moduļa izstrāde par cietušo vajadzībām un saskarsmi. *Online* mācību kurss būs pieejams visām 28 ES dalībvalstīm. Moduļa aprobēšana praksē tiks organizēta trijās valstīs – Latvijā, Francijā, Bulgārijā, iepriekš izvēloties vienu katrai valstij piemērotāko praksi, kuru vēlēsies ieviest savā valstī.
4. Rokasgrāmatas un vadlīniju izstrāde par labo praksi saskarsmē ar cietušajiem, izmantojot taisnīguma atjaunošanas prakses.
5. Pētījums par esošajām taisnīgumu atjaunojošām praksēm (cietušā – likumpārkāpēja mediācija (izlīgums), "*Conferencing*", miera apļiem, piespiedu un sabiedriskajiem darbiem). Par rezultātiem tiks sagatavots ziņojums, kurš būs pieejams Eiropas foruma taisnīguma atjaunošanai *(European Forum for Restorative Justice)* mājaslapā. Papildus Eiropas forums taisnīguma atjaunošanai sagatavos īsus ziņojumus par taisnīgumu atjaunojošām praksēm no 28 ES dalībvalstīm.
6. Noslēguma konference par sasniegtajiem projekta rezultātiem.

Valsts probācijas dienests kopš 2005. gada īsteno izlīgumus kriminālprocesā un kopš 2010. gada savā praksē izmanto taisnīguma atjaunošanas metodi – izlīguma sanāksme *(*"*conferencing*"*)* – darbā ar nepilngadīgajiem likumpārkāpējiem. Izlīguma sanāksmē piedalās likumpārkāpēji, cietušie un viņu vecāki, kā arī tiek aicināti piedalīties dažādi profesionāļi, piemēram, skolu sociālie pedagogi, policijas un bāriņtiesas darbinieki, kuri konkrētajā situācijā var sniegt atbalstu nepilngadīgajam – gan likumpārkāpējam, gan cietušajam un viņa ģimenei. Lai pilnvērtīgi sagatavotu izlīguma sanāksmē iesaistītos dalībniekus, ir nepieciešama izpratne par cietušā vajadzībām, īpaši, ja cietušais ir nepilngadīgais, kurš ir cietis no saviem vienaudžiem vai vecākiem jauniešiem. 2012. gada 16. novembrī stājās spēkā Direktīva 2012/29/ES. Saskaņā ar Direktīvas 2012/29/ES 27. pantu tās ieviešanas termiņš tika noteikts 2015. gada 16. novembris. Tādēļ Latvijā gan tika veikti grozījumi normatīvajos aktos, gan tika ieviesti citi pasākumi cietušo aizsardzībai. Lai uzlabotu arī izlīguma procesa īstenošanu, kur cietušā dalība izlīgumā vai izlīguma sanāksmē ir būtiska, ir nepieciešams iepazīties ar taisnīguma atjaunošanas programmām citās valstīs, kas sniegs plašāku redzējumu un taisnīguma atjaunošanas labākās prakses ieviešanu ne tikai Valsts probācijas dienestā, bet Latvijā kopumā.

Projekta ietvaros organizētās 3 mācību vizītes uz Ziemeļīriju, Somiju un Beļģiju sniegs iespēju iepazīties ar taisnīguma atjaunošanas praksi darbā ar jauniešiem, pielāgojot tās Valsts probācijas dienesta vajadzībām. Papildus tā būs iespēja piedalīties kopējās apmācībās ar projekta partneriem, lai iegūtu jaunu informāciju un uzlabotu darbinieku profesionālās prasmes. Projektā ir paredzēts arī viens seminārs Latvijā, kur tiks aicināti piedalīties sadarbības partneri un Valsts probācijas dienesta darbinieki, lai dalītos informācijā, kas iegūta mācību vizītes laikā, kā arī informētu par taisnīguma atjaunošanas programmu, kas pakārtota bērnu un jauniešu vajadzībām, ieviešanu Latvijā. Tiks sagatavota arī praktiskā rokasgrāmata par taisnīguma atjaunošanas justīcijas piemērošanu darbā ar bērniem, kura tiks tulkota arī latviešu valodā. Minētā rokasgrāmata tiks sagatavota, pamatojoties uz pētījumu par taisnīguma atjaunošanas labākajām praksēm darbā ar jauniešiem, kas tiek pielietotas ES.

Papildus projekta ietvaros ir paredzēts izstrādāt *online* mācību moduli par darbu ar cietušajiem, kurš būs pieejams visām 28 ES dalībvalstīm Eiropas foruma taisnīguma atjaunošanai mājaslapas vidē.

Projektā kopumā tiks iesaistīti 11 partneri no dažādām valstīm, tādējādi tā ir iespēja dalīties savstarpējā pieredzē un kopā iegūt jaunas zināšanas un prasmes par taisnīguma atjaunošanas programmām, kurās tiek iesaistīti bērni. Tiks iegūtas jaunas zināšanas un prasmes, ņemot vērā cietušo vajadzības caur taisnīguma atjaunošanas pieeju prizmu, lai ES ietvaros veicinātu līdzīgu izpratni par taisnīguma atjaunošanas programmu mērķiem un būtību.

Galvenie ieguvēji ir taisnīguma atjaunošanas programmu profesionāļi (sociālie darbinieki, procesa virzītāji (policija, prokuratūra, tiesa), probācijas darbinieki, pedagogi un citi), kā arī likumpārkāpēji, cietušie, viņu ģimenes un sabiedrība kopumā. Attīstot profesionāļu kapacitāti un izglītojot sabiedrību, noziegumos cietušie bērni tiks iesaistīti atbilstošākās taisnīguma atjaunošanas programmās, ņemot vērā bērnu un viņu ģimeņu vajadzības.

Projekta plānotās attiecināmās izmaksas ir 21 598 EUR – programmas "Tiesības, vienlīdzība un pilsonība" finansējums 80% apmērā jeb 17 278 EUR, savukārt nacionālais līdzfinansējums 20% apmērā jeb 4 320 EUR. Saskaņā ar konkursa nosacījumiem avansa maksājums būs 80% apmērā no programmas "Tiesības, vienlīdzība un pilsonība" finansējuma daļas jeb 13 822 EUR, savukārt noslēguma maksājums 20% apmērā no programmas "Tiesiskums" finansējuma daļas jeb 3 456 EUR. Papildus projektā ir plānoti neattiecināmie izdevumi pievienotās vērtības nodokļa segšanai 912 EUR apmērā. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo izdevumu (pievienotās vērtības nodokļa) segšanai, projekta izdevumu segšanai ir 8 688 EUR.

|  |  |
| --- | --- |
|  | **Kopējais nepieciešamais finansējums, EUR** |
| **EK finansējums** | **17 278** |
| **Nacionālais līdzfinansējums (nacionālais finansējums)** | **4 320** |
| **Priekšfinansējums (nacionālais finansējums)** | **3 456** |
| **Finansējums neattiecināmo izdevumu segšanai (nacionālais finansējums)** | **912** |
| **KOPĀ** | **25 966** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2017** | **2018** | **2019** | **KOPĀ** |
| **Avansa/noslēguma maksājums** | 13 822 |  | 3 456 | **17 278** |
| **Attiecināmie izdevumi (EK līdzfinansējums)** | 12 648 | 1 174 |  | **13 822** |
| **Attiecināmie izdevumi (nacionālais līdzfinansējums)** | 3 162 | 1 158 |  | **4 320** |
| **Attiecināmie izdevumi – priekšfinansējums (nacionālais finansējums)** | 0 | 3 456 |  | **3 456** |
| **Neattiecināmie izdevumi (nacionālais finansējums)** | 456 | 456 |  | **912** |

* 1. **"Latvijas Republikas Uzņēmumu reģistra informācijas sistēmas savienošana ar Biznesa reģistru savstarpējās savienošanas sistēmu BRIS" (*Connection of the information system of The Register of Enterprises of the Republic of Latvia with Business Registers Interconnection System BRIS)***

Projekts iesniegts Eiropas infrastruktūras savienošanas instrumenta 2016. gada darba programmas Eiropas telesakaru tīklu jomā izsludinātā atklātā konkursa CEF-TC-2016-1: Komercreģistru savstarpējās savienojamības sistēma (*Business Registers Interconnection System (BRIS)*[[12]](#footnote-12)ietvaros.

Projektu plānots īstenot 12 mēnešus, periodā no 2016. gada jūlija līdz 2017. gada jūnijam (administratīvās darbības projekta īstenošanai tika uzsāktas no 2016. gada 1. jūlija, bet granta līgums var tikt noslēgts 2016. gada oktobrī–decembrī).

Projekts atbilst Eiropas Parlamenta un Padomes 2012. gada 13. jūnija Direktīvai 2012/17/ES, ar ko Padomes Direktīvu 89/666/EEK un Eiropas Parlamenta un Padomes Direktīvas 2005/56/EK un 2009/101/EK groza attiecībā uz centrālo reģistru, komercreģistru un uzņēmumu reģistru savstarpējo savienojamību (turpmāk - Direktīva 2012/17/ES).

Saskaņā ar Eiropas Parlamenta un Padomes 2009. gada 16. septembra Direktīvu 2009/101/EK par to, kā vienādošanas nolūkā koordinēt nodrošinājumus, ko dalībvalstis prasa no sabiedrībām Līguma 48. panta otrās daļas nozīmē, lai aizsargātu sabiedrību dalībnieku un trešo personu intereses (turpmāk – Direktīva 2009/101/EK) 4.a pantu, kas tika iekļauts atbilstoši Direktīvai 2012/17/ES, ir jāizveido Eiropas centrālā platforma ("platforma") atbilstoši shēmai, ka reģistru savstarpējās savienojamības sistēmu veidos dalībvalstu reģistri, platforma un portāls, kas darbojas kā Eiropas elektroniskās piekļuves punkts. Dalībvalstis, izmantojot minēto platformu, nodrošinās savu reģistru savstarpējo savienojamību reģistru savstarpējās savienojamības sistēmā.

Tāpat ar Direktīvu 2012/17/ES tika grozīta Direktīva 2009/101/EK, papildinot to ar 3.c pantu, kurā noteikts, ka dalībvalstīm jānodrošina, ka, izmantojot reģistru savstarpējās savienojamības sistēmu, bez maksas ir pieejamas ziņas par sabiedrības nosaukumu, reģistrācijas numuru, juridisko formu, juridisko adresi un dalībvalsti, kurā tā ir reģistrēta.

Savukārt papildinot Direktīvu 2009/101/EK ar 3.d pantu noteikts, ka, izmantojot reģistru savstarpējās savienojamības sistēmu, reģistrs, kurā reģistrēta sabiedrība, kurai ir citās dalībvalstīs reģistrētas filiāles, nekavējoties sniedz informāciju par jebkādu sabiedrības darbības izbeigšanas vai maksātnespējas procedūru uzsākšanu un pabeigšanu un par sabiedrības izslēgšanu no reģistra, dalībvalstij, kuras reģistrā reģistrēta sabiedrības filiāle.

Savukārt Eiropas Parlamenta un Padomes 2005. gada 26. oktobra Direktīvas 2005/56/EK par kapitālsabiedrību pārrobežu apvienošanos (turpmāk - Direktīva 2005/56/EK) 13. pants ar Direktīvu 2012/17/ES tika izteikts jaunā redakcijā, nosakot, ka pārrobežu apvienošanās pabeigšanu dara zināmu publiskajā reģistrā, kurā pārrobežu apvienošanās procesā iesaistītajām sabiedrībām (uzņēmumiem) ir jāiesniedz dokumenti. Reģistrs, kurā ir reģistrēta pārrobežu apvienošanās rezultātā izveidotā sabiedrība, izmantojot centrālo reģistru, komercreģistru un uzņēmumu reģistru savstarpējās savienojamības sistēmu, kas izveidota atbilstīgi Direktīvas 2009/101/EK 4.a panta 2. punktam, bez kavēšanās paziņo reģistram, kurā katrai iesaistītajai sabiedrībai bija jāiesniedz dokumenti par to, ka pārrobežu apvienošanās ir stājusies spēkā. Iepriekšējo ierakstu attiecīgā gadījumā var dzēst tikai tad, kad šī informācija ir paziņota, un ne agrāk.

Projekta mērķis: nodrošināt sekmīgu Uzņēmumu reģistra informācijas sistēmas savienošanu ar Biznesa reģistru savstarpējās savienošanas sistēmu atbilstoši Direktīvā 2012/17/ES noteiktajam, nodrošinot vieglu pieeju Uzņēmumu reģistra vestā komercreģistra datiem arī citu ES dalībvalstu reģistriem un iedzīvotājiem.

Projektā plānotās aktivitātes:

1. publiskā iepirkuma organizēšana savstarpējās savietošanas sistēmas izveidei starp Biznesa reģistru savstarpējās savietošanas sistēmu (turpmāk – BRIS) un Uzņēmumu reģistra informācijas sistēmu (turpmāk – URIS);
2. publiskā iepirkuma organizēšana serveru tehnikas un atbilstošo licenču piegādei, kas nepieciešams risinājuma izveidošanai Uzņēmumu reģistra infrastruktūrā;
3. risinājuma dokumentācijas izstrāde – BRIS un URIS savstarpējās savietošanas sistēmas dokumentācijas izstrāde, URIS sistēmas pielāgošanas dokumentācijas izstrāde;
4. URIS pielāgošana – Eiropas vienotā identifikatora (EUID) ieviešana URIS sistēmā, URIS pielāgošana integrēšanai ar BRIS;
5. BRIS vārteju *(gateway)* pielāgošana un integrācija – BRIS lietojumgadījumu *(ucecases)* un ziņojumapmaiņas *(notification)* procedūru pielāgošana;
6. apmaksas mehānisma no portāla "E-tiesiskums" ieviešana Uzņēmumu reģistrā;
7. savstarpējās savietošanas risinājuma testēšana;
8. akcepttestēšana un risinājuma ieviešana ekspluatācijā.

Pašreiz Latvijā, reģistrējot ārvalsts komersanta filiāli, kopā ar pārējiem reģistrācijas dokumentiem ir jāiesniedz dokuments, kas apliecina komersanta reģistrāciju attiecīgajā ārvalstī, vai arī šāda dokumenta notariāli apliecināta kopija, ja komersanta atrašanās vietas valsts likums paredz komersanta ierakstīšanu reģistrā. Tāpat pašreiz elektroniskā veidā reģistriem nav pieejama informācija par ārvalstu komersantiem gadījumos, ja notiek pārrobežu apvienošanās. Katras valsts izsniegtajos apliecinājuma dokumentos informācijas apjoms atšķiras, kā arī tie ir sastādīti attiecīgās valsts valodā, kas apgrūtina gan Latvijas valsts notāru darbu, gan valstisku un nevalstisku organizāciju darbu. Tāpat nav iespējas saņemt aktuālāko un tūlītēju informāciju no citu ES dalībvalstu biznesa reģistriem par filiāļu mātes uzņēmumu likvidācijas vai maksātnespējas datiem, kā arī pārrobežu apvienošanās faktiem.

Projekta uzdevums ir sniegt iespēju citu dalībvalstu lietotājiem piekļūt komercreģistra informācijai par uzņēmumiem un to filiālēm, kas reģistrēti Latvijā ar BRIS platformas starpniecību, un saņemt informāciju atbilstoši Direktīvā 2012/17/ES noteiktajam.

Ieviešot projektu, informācija no URIS tiks nodota standartizētā informācijas apjomā, kas noteikts vienāds visām ES dalībvalstīm.

Jebkurai personai ar portāla "E-tiesiskums" starpniecību bez papildu maksas tiks piedāvāta sekojoša informācija:

* uzņēmuma nosaukums un juridiskā forma;
* juridiskā adrese;
* dalībvalsts, kurā uzņēmums reģistrēts;
* uzņēmuma reģistrācijas numurs.

Jebkurai personai būs iespēja saņemt visu Direktīvā 2009/101/EK minēto informāciju portālā "E-tiesiskums" no visiem dalībvalstu biznesa reģistriem, veicot par saņemtajiem datiem samaksu atbilstoši valsts noteiktajam regulējumam.

Šis risinājums nodrošinās arī to, ka visu dalībvalstu reģistriem tiks nodoti aktuālie dienas dati par reģistrētajām darbībām filiāļu mātes uzņēmumos un par dalībvalstīs reģistrētu uzņēmumu pārrobežu apvienošanās gadījumiem. Par visām reģistros ierakstītām izmaiņām attiecībā uz uzņēmumiem informācija tiks atjaunota tūlītēji, bez liekas kavēšanās.

Pārrobežu apvienošanās gadījumos Direktīvas 2005/56/EK izpratnē uzņēmējdarbības reģistru ikdienas savstarpējā sadarbība ir nepieciešama, jo uzņēmumi atrodas dažādās dalībvalstīs. Direktīva 2005/56/EK paredz reģistru pārrobežu sadarbību. Tomēr nav tādu saziņas kanālu, kas varētu paātrināt procedūru norisi, palīdzēt pārvarēt valodu barjeru un palielināt juridisko noteiktību.

EK paziņojumā "Akts par vienoto tirgu" centrālo reģistru, komercreģistru un uzņēmumu reģistru savstarpēja savienojamība ir noteikta kā viens no nepieciešamajiem pasākumiem uzņēmējdarbībai draudzīgākas tiesiskās un fiskālās vides veidošanai. Šai savienojamībai būtu jāveicina Eiropas uzņēmumu konkurētspēja, samazinot administratīvo slogu un palielinot juridisko noteiktību, tādējādi sekmējot globālās ekonomiskās un finanšu krīzes pārvarēšanu, kas ir viena no programmas "Eiropa 2020" prioritātēm.

Padomes 2010. gada 25. maija secinājumos par uzņēmējdarbības reģistru savstarpējo savienojamību (*Council Conclusions on the interconnection of business registers*, 9678/10) apstiprināts, ka piekļuves uzlabošana atjauninātai un ticamai informācijai par uzņēmumiem rosinātu lielāku tirgus uzticību, sekmētu ekonomikas atlabšanu un palielinātu Eiropas uzņēmumu konkurētspēju.

Pašreiz reģistriem nav tehnisku iespēju apmainīties ar datiem par izmaiņām filiāļu mātes uzņēmumos, kas atrodas citās ES dalībvalstīs. Tas rada juridisko nenoteiktību trešajām personām, jo, kaut arī uzņēmums ir svītrots no reģistra, tā filiāle var turpināt darboties.

**Sasniedzamie rezultāti**

Projekta realizācijas rezultātā visu ES dalībvalstu lietotājiem ar BRIS platformas starpniecību tiks sniegta iespēja piekļūt komercreģistra reģistra informācijai par uzņēmumiem un to filiālēm, kas reģistrēti Latvijā, un saņemt informāciju atbilstoši Direktīvā 2012/17/ES noteiktajam.

No URIS informācija tiks nodota standartizētā informācijas apjomā, kas noteikts vienāds visām ES dalībvalstīm.

Jebkuram lietotājam ar portāla "E-tiesiskums" starpniecību bez papildu maksas tiks piedāvāta sekojoša informācija: uzņēmuma nosaukums un juridiskā forma, juridiskā adrese, dalībvalsts, kurā uzņēmums reģistrēts, uzņēmuma reģistrācijas numurs.

Jebkuram lietotājam būs iespēja saņemt visu Direktīvā 2009/101/EK minēto informāciju portālā "E-tiesiskums" no visiem dalībvalstu biznesa reģistriem, veicot par saņemtajiem datiem samaksu atbilstoši valsts noteiktajam regulējumam. Šis risinājums nodrošinās arī to, ka visu dalībvalstu reģistriem, tiks nodoti aktuālie dienas dati par reģistrētajām darbībām filiāļu mātes uzņēmumos, par dalībvalstīs reģistrētu uzņēmumu pārrobežu apvienošanās gadījumiem. Par visām reģistros ierakstītām izmaiņām attiecībā uz uzņēmumiem informācija tiks atjaunota tūlītēji, bez liekas kavēšanās.

Ātra un efektīva informācijas apmaiņa sniegs šādus ieguvumus:

* ES valstu un pašvaldību iestādēm – tiks atvieglota ikdienas pienākumu veikšana saistībā ar Latvijā reģistrētiem komersantiem un to filiālēm. Informācija par pārrobežu gadījumiem un komersantu filiāļu mātes kompānijām, galvenokārt, ir nepieciešama citu Eiropas dalībvalstu biznesa reģistriem, lai pārliecinātos par pārrobežu reģistrācijas faktiem un filiāļu mātes kompāniju pastāvēšanu;
* uzņēmumiem un iedzīvotājiem – jebkurai privātpersonai vai uzņēmumam elektroniskā veidā ātri un viegli pieejama droša informācija par jebkurā ES dalībvalstī reģistrētu uzņēmumu Direktīvā 2009/101/EEK noteiktajā apmērā. Rezultātā tiks veicināta savstarpējo sadarbības partneru uzticamība un darījumu drošība, sekmēta godprātīgāka uzņēmējdarbības vide, kas nozīmē, ka arī patērētāju tiesības tiks retāk pārkāptas.

Uzņēmējdarbības reģistru savstarpējās savienošanas rezultātā piekļuves uzlabošana atjauninātai un ticamai informācijai par uzņēmumiem rosinās lielāku tirgus uzticību, sniegs ieguldījumu ekonomikas atlabšanas sekmēšanā un palielinās Eiropas uzņēmumu konkurētspēju.

Projekta plānotās attiecināmās izmaksas ir 190 084 EUR – Eiropas infrastruktūras savienošanas instrumenta finansējums 75% apmērā jeb 142 564 EUR, savukārt nacionālais līdzfinansējums 25% apmērā jeb 47 520 EUR. Saskaņā ar konkursa nosacījumiem avansa maksājums būs 50% apmērā no Eiropas infrastruktūras savienošanas instrumenta finansējuma daļas jeb 71 282 EUR, savukārt noslēguma maksājums 50% apmērā no Eiropas infrastruktūras savienošanas instrumenta finansējuma daļas jeb 71 282 EUR. Papildus projektā ir plānoti neattiecināmie izdevumi pievienotās vērtības nodokļa segšanai 39 917 EUR apmērā. Līdz ar to kopējais nepieciešamais valsts budžeta finansējuma apmērs, ieskaitot līdzfinansējumu, priekšfinansējumu un finansējumu neattiecināmo izdevumu (pievienotās vērtības nodokļa) segšanai, projekta izdevumu segšanai ir 158 719 EUR.

|  |  |
| --- | --- |
|  | **Kopējais nepieciešamais finansējums, EUR** |
| **EK finansējums** | **142 564** |
| **Nacionālais līdzfinansējums (nacionālais finansējums)** | **47 520** |
| **Priekšfinansējums (nacionālais finansējums)** | **71 282** |
| **Finansējums neattiecināmo izdevumu segšanai (nacionālais finansējums)** | **39 917** |
| **KOPĀ** | **301 283** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |
| --- | --- | --- |
|  | **2017** | **KOPĀ** |
| **Avansa/noslēguma maksājums** | 142 564 | **142 564** |
| **Attiecināmie izdevumi (EK finansējums)** | 71 282 | **71 282** |
| **Attiecināmie izdevumi (nacionālais līdzfinansējums)** | 47 520 | **47 520** |
| **Attiecināmie izdevumi – priekšfinansējums (nacionālais finansējums)** | 71 282 | **71 282** |
| **Neattiecināmie izdevumi (nacionālais finansējums)** | 39 917 | **39 917** |
|  |  |  |

1. **Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, iepriekšminēto projektu veiksmīgai ieviešanai un īstenošanai nepieciešams:

1. Apstiprināt TM padotības iestādei – VTEB – tiesības slēgt līgumu ar EK par projekta "Tiesu ekspertu mācības par mobilo ierīču izpēti, izmantojot specializētu tiesu ekspertīžu aprīkojumu" (*Training on examination of mobile devices by using special forensic equipment*) īstenošanu un atļaut uzņemties valsts budžeta ilgtermiņa saistības.
2. Apstiprināt TM tiesības slēgt līgumu ar EK par projekta "Eiropas seminārs "Sadarbība starp ES dalībvalstīm, lai risinātu civillietas par bērnu prettiesisku aizvešanu vai aizturēšanu"" *(European Seminar "Cooperation between the EU Member States for the purposes of solving the civil cases regarding the wrongful removal or retention of a child")* īstenošanu un atļaut uzņemties valsts budžeta ilgtermiņa saistības.
3. Apstiprināt TM padotības iestādei – Valsts probācijas dienestam – tiesības slēgt līgumu ar EK par projekta "Taisnīguma atjaunošanas prakses darbā ar cietušajiem bērniem ieviešana" (*Implementing Restorative Justice with Child Victims)* īstenošanu un atļaut uzņemties valsts budžeta ilgtermiņa saistības.
4. Apstiprināt TM padotības iestādei – Uzņēmumu reģistram – tiesības slēgt līgumu ar EK par projekta "Latvijas Republikas Uzņēmumu reģistra informācijas sistēmas savienošana ar Biznesa reģistru savstarpējās savienošanas sistēmu" (*Connection of the information system of The Register of Enterprises of the Republic of Latvia with Business Registers Interconnection System BRIS)* īstenošanu un atļaut uzņemties valsts budžeta ilgtermiņa saistības.
5. Paredzēt, ka atbilstoši noslēgto līgumu nosacījumiem nepieciešamais finansējums nacionālā līdzfinansējuma, priekšfinansējuma un pievienotās vērtības nodokļa neattiecināmo izmaksu segšanai pēc projektu līgumu noslēgšanas tiks nodrošināts, pārdalot līdzekļus no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

10.10.2016., 14:32

6851

A. Zvirgzda-Supe

67036848, Arta.Zvirgzda-Supe@tm.gov.lv

1. <http://eur-lex.europa.eu/legal-content/LV/TXT/?uri=CELEX%3A32014R0513> [↑](#footnote-ref-1)
2. <http://ec.europa.eu/dgs/home-affairs/financing/fundings/security-and-safeguarding-liberties/internal-security-fund-police/union-actions/docs/awp_2015_isf_p_en.pdf> [↑](#footnote-ref-2)
3. <http://eur-lex.europa.eu/legal-content/LV/TXT/HTML/?uri=CELEX:32013R1382&from=EN> [↑](#footnote-ref-3)
4. <http://ec.europa.eu/justice/grants1/programmes-2014-2020/files/justice_awp_2015_modification_annex_en.pdf> [↑](#footnote-ref-4)
5. <http://eur-lex.europa.eu/legal-content/LV/TXT/HTML/?uri=CELEX:32013R1381&from=EN> [↑](#footnote-ref-5)
6. <http://ec.europa.eu/justice/grants1/programmes-2014-2020/files/rec_awp_2015_annex_en.pdf> [↑](#footnote-ref-6)
7. <http://eur-lex.europa.eu/legal-content/LV/TXT/PDF/?uri=CELEX:32013R1316&from=EN> [↑](#footnote-ref-7)
8. <https://ec.europa.eu/inea/sites/inea/files/wp2016_adopted_20160303.pdf> [↑](#footnote-ref-8)
9. <http://ec.europa.eu/dgs/home-affairs/financing/fundings/security-and-safeguarding-liberties/internal-security-fund-police/calls/2015/letx/docs/call_for_proposals_letx_2015_en.pdf> [↑](#footnote-ref-9)
10. <http://ec.europa.eu/justice/grants1/files/2015_action_grants/2015_jtra_ag_ejtr/call_notice_jtra_ag_ejtr-final_(2).pdf> [↑](#footnote-ref-10)
11. http://ec.europa.eu/justice/grants1/files/2015\_action\_grants/2015\_spob\_ag\_vict/victims\_call\_notice.pdf [↑](#footnote-ref-11)
12. https://ec.europa.eu/inea/sites/inea/files/2016\_ceftelecom\_calltext\_bris\_final\_030316.pdf [↑](#footnote-ref-12)